Den nytrådte erhvervsminister vil gøre op med mobningen af danske banker. Det skal stoppe, lyder det.

Den nye erhvervsminister Brian Mikkelsen (K) vil have danskerne til at elske deres banker.

- Jeg kommer med nyt politisk budskab om at omfavne bankerne. Nu skal mobningen af bankerne stoppe, siger Brian Mikkelsen til TV2 Business.

Signalet kommer forud for Finansrådets årsmøde i dag, hvor ledende erhvervsfolk inden for banksektoren samles her til formiddag.

Og det er specielt én ting omkring banksektoren, at Brian Mikkelsen nu slår på trommen for.

- Bankerne er afgørende for samfundet, så nu er det dagsordenen for mig at gøre livet lettere for bankerne med deregulering, siger Brian Mikkelsen.

For mange krav

Brian Mikkelsen mener altså, at bankerne skal have færre krav fra anden side, så det bliver lettere at låne penge ud.

Og på trods af bankernes store ansvar i udbruddet af finanskrisen, mener Brian Mikkelsen, at reguleringen "har taget overhånd".

Bankerne skal blandt andet opfylde bestemte krav om en mængde af kapital, og krav om hvordan der nedskrives på udlån.

I øjeblikket afventer den danske bank- og realkreditsektor også Basel-komiteens afgørelse for, hvilke krav og reguleringer, der skal gælde bankerne i EU. Og når de danske banker bliver ramt af flere krav, vil det i sidste ende betyde, at det bliver dyrere at være bankkunde.

- Det bliver dyrere at låne penge, hvis vi bliver ved med at mobbe bankerne. Og det kan komme til at koste 15.000 arbejdspladser, hvis vi strammer reglerne yderligere, lyder det fra erhvervsministeren.

Første uge som erhvervsminister

Han er tilfreds med det politiske samarbejde efter finanskrisen, der reddede bankerne med en række bankpakker, men han mener, at situationen er en anden nu.

Der nedsættes derfor nu en arbejdsgruppe, der skal kigge på emnet.

Det er blot én uge siden, at Brian Mikkelsen blev udnævnt som ny erhvervsminister, da VLAK-regeringen blev dannet.

Brian Mikkelsen overtog posten fra Troels Lund Poulsen (V), der i stedet fik titlen som beskæftigelsesminister.